Dikwididi o lebogela  motlakase
Banni ba Dikwididi mo kgaolong ya Kgatleng ba lebogile puso go bo e goketse motlakase mo motseng wa bone. E rile a a fa pego mo  phuthegong e e neng e rulagantswe ke ba ofisi ya ga molaodi mongwe wa maloko a komiti ya ditlhabololo tsa motse oo, Mme Mosadinyana Lephogole a supa fa motlakase o tlisitse pharologanyo e ntsi mo motseng wa bone. Le fa go ntse jalo o ne a kopa gore le kokelwana ya bone e gokelwe motlakase a tlhalosa gore go tlhoka motlakase ko kokelwaneng ya bone go baya baoki ba bone le bone balwetse mo diphatseng a tlatsa ka gore dinako tse dingwe baoki ba patelesega go bereka bosigo le ntswa go sena se ba tshubang ka sone. Mo go tse dingwe Mme Lephogole o ne a kopa gore ba thusiwe ka go agelela mabitla a motse oo a supa fa bone e le komiti ya ditlhabololo ba sena ditsompelo gore ba kgone go dira jalo. O ne gape a kopa gore sekolo sa bone se se botlana se direlwe lebota a tlhalosa fa se bapile le marekisetso a bojalwa se a kaileng fa se sa siama a tlatsa ka gore nako ka bontsi bana ba sekolo ba itewa tsebe ke dilo tse di diragalang kwa lefelong leo. O tsweletse a kopa le leobo la mo kgotleng a supa fa mo kgaolong ya bone makgotla ka bontsi a setse a na le maobo a a tlhabologileng mme bone ga ba ise ba direlwe leobo le le siameng. Mme Lephogole o ne a bua a sa kgwe mathe ka lefelo le ba eletsang go le dira la diphologolo a re e sa le ba ikopetse setsha mme ba kabo ditsha ba Kgatleng ba maoto a tshupa go ba thusa. A re ba na le dingwaga ba ikopela setsha seo mme nako kgolo ke eno mme o ne a tlhalosa fa ba tlaa felela ba ya go ikuela kwa go Tautona ka sebele. O boletse gape gore ga ba na mma-boipelego yo e leng wa bone a tlhalosa fa ba mo pataganetse le ba metse ya Oodi le Matebele mme o ne a kopa molaodi go tsibogela kgang eo. O ne gape a supa matshwenyego ka tsela ya Modipane-Dikwididi a re ga e mo seemong se se siameng a re e ba senyetsa dikoloi a kopa gore e baakanngwe go hema dikotsi. Fa a tsibogela dikgang tseo Mme Maitumelo Maemo go tswa kwa ofising ya ga molaodi o ne a supa fa ba tlaa sala dikgang tsa bone morago go bona gore matsapa di a tsaya kae. Le fa go ntse jalo o ne a ba tlhalosetsa gore maikaelelo a diphuthego tsa mofuta oo ke go tla go ruta setshaba ka mananeo a puso le go utlwa gore a ditirelo ba a di bona mo bodirelapusong. O ne a tshwaela gape a re puso e lemogile gore ga gona ditiro bogolo jang mo bananeng mme a re e dule ka mogopolo wa go dira mananeo a a akaretsang la Tirelo Setshaba, la ithutelo tiro (internship)le go tlhama la ditiro tsa nakwana gore bogolo ba seka ba nna fela . A re puso e na le maikaelelo a go tlhabolola dikole ka go farologana le gone go tokafatsa thuto ya lefatshe leno mme o ne a kopa batsadi go ema ka dinao le bone go tshwaraganela thuto ya bana le barutabana. Molaodi Maemo o ne a tlhalosa fa bontsi jwa batsadi ba sa tsibogele thuto ya bana a tlhalosa gore nako kgolo ke eno. A re bangwe batsadi ba na le mokgwa wa go dirisa bana botlhaswa mo go tsa tlhakanelo dikobo mme o ne a kopa gore dikgang tsa mofuta oo di begelwe mapodise. Kwa bofelong o ne a kopa dikomiti tsotlhe mo motseng oo go bereka ba le seopo sengwe a tlhalosa fa seo ka bonosi se ka fetola seemo sa matshwenyego a mangwe mo motseng. 